題伯時明皇蜀道圖
作者：李綱
朝代：宋

paragraphs: 君不見開元天寶同一主，治亂相翻如手舉。
掔盈欲惡雖一人，變易安危原近輔。
姚宋已死九齡黜，誰使楊釗繼林甫。
宫中太真專寵私，塞外番酋成跋扈。
禍胎養就不自知，漫向華清遺匕筯。
漁陽突騎破潼關，百二山河震金鼓。
翠華杳杳幸西南，赤縣紛紛集夷虜。
傷心坡下失紅顔，墮淚鈴中聞夜雨。
山青江碧蜀道難，棧閣連空㒟相拄。
旌旗慘淡雲物愁，林木陰森猿鳥侣。
戎裝宫女亦善騎，皓齒明眸猶笑語。
老髯奚官驅蹇驢，負橐齎糧豈供御。
九重徼衞復誰勤，萬里艱危真自取。
至尊狼狽尚如此，歎息蒼生困豺虎。
千秋萬歲不勝悲，玉輦金輿盡黄土。
空令畫手思入神，一寫丹青戒今古。